stanford-oval/wikipedia huggingface dataset:
Taksony
Elämä

Vuoden 1200 paikkeilla kirjoitettu Gesta Hungarorum kertoo Taksonyn syntyneen vuonna 931. Tämä ei voine pitää paikkaansa, sillä Taksonyn tiedetään johtaneen jo vuonna 947 menestyksekästä sota- tai ryöstöretkeä, joka ulottui Italiassa Apuliaan asti. Tämän perusteella Taksonyn voisi arvella syntyneen jo 900-luvun alkuvuosina. Hän otti mahdollisesti osaa vuonna 955 Lechfeldin taisteluun Augsburgin luona, mutta koska häntä ei mainita niiden unkarilaisten päällikköjen joukossa, jotka hävityn taistelun jälkeen surmattiin, hän ilmeisesti pelastui ja pääsi pakoon. On mahdollista, että juuri tämän jälkeen hän nousi unkarilaisten ruhtinaaksi.
Gesta Hungarorumin mukaan Zolta toi pojalleen Taksonylle vaimon "kumaanien mailta", millä saatetaan viitata johonkin muuhunkin turkkilaiskansaan, esimerkiksi kasaareihin tai Volgan bolgaareihin. Tähän saattaa liittyä se, että sama lähde kertoo tuohon aikaan Unkariin asettuneen islaminuskoisia bolgaareja, ja vuonna 965 tiedetään Prahan markkinoille saapuneen Unkarissa asuvia muslimeja. Taksonyn yhteyksistä idän suuntaan kertoo edelleen se, että hän puolestaan järjesti pojalleen Gézalle puolisoksi Transilvanian paikallisruhtinaan, gyulan, tyttären Saroltin.
Kun ottaa huomioon Árpád-sukuisten ruhtinaiden maantieteellisen aseman nykyisen Unkarin länsilaidoilla, itäisinä naapureinaan Bysantin suuntaan suhteita rakentavat Transilvanian gyulat, Taksonyn olisi voinut odottaa etsivän yhteyksiä länteen ja Saksan hallitsijoihin, mutta tästä ei näy selviä merkkejä. Vuonna 963 paavi lähetti vastikään piispaksi vihityn Zacheus-nimisen papin lähetystyöhön unkarilaisten maille, mutta ei tiedetä, pääsikö hän koskaan perille, ei myöskään, oliko hänet kutsunut Unkariin Taksony vai joku muu, kenties jo Taksonyn poika ja seuraaja Géza, jonka tehtäväksi jäi aloittaa Unkarin liittäminen lännen kirkkoon.
Jälkeläiset

Taksonyn kuolinvuotta ei tiedetä, ei myöskään, milloin tarkalleen hänen poikansa Géza nousi valtaan. Gézan lisäksi kronikkatiedot kertovat Taksonylla olleen toinenkin poika, nimeltään Mihály (Mikael), mahdollisesti alun perin pakanalliselta nimeltään Béla. Mihálysta ei tiedetä muuten juuri mitään, mutta hänen poikansa Vazulin jälkeläisiä olivat useimmat Unkarin Árpád-sukuiset kuninkaat Andreas I:stä lähtien.
Antiikin Fthiotis

(Akhaia) Fthiotis ja muut antiikin Thessalian ja keskisen Kreikan alueet kartalla.
Fthiotis (m.kreik. Φθιῶτις, Fthiōtis) eli Fthia (Φθία, myös Fthie, Φθίη, Fthiē) (lat. Phthiotis, Phthtia) oli antiikin aikainen Thessalian maakunnan osa Kreikassa. Se sijaitsi Thessalian eteläosassa siitä nimensä perineen nykyisen Fthiotiin alueella. Siihen voidaan lukea myös Akhaia (Fthiotis) (Ἀχαία, myös Akhaiie, Ἀχαιΐη, Akhaiïē, lat. Achaia/Achaea (Phthiotis)).
Maantiede

Fthiotis käsitti varsinaisen Thessalian eteläisimmän osan. Suppeammassa merkityksessä siihen kuului vain Farsaloksen kaupungin ympäristö. Tämä Fthiotis oli yksi Thessalian neljästä tetrarkiasta eli heimoyhteisöstä Thessaliotiin, Pelasgiotiin ja Histiaiotiin ohella. Farsalos oli varsinaisen Fthiotiin ainoa polis eli kaupunkivaltio.
Laajemmassa merkityksessä Fthiotiin alueeseen voidaan lukea myös Akhaia eli Akhaia Fthiotis, joka oli Thessalian perioikkialuetta. Näin ajateltuna Fthiotis käsitti laajimmillaan alueen idästä Maliinlahdelta länteen Dolopian rajalle ja Pindos-vuoristoon saakka. Pohjoisessa alue ulottui Farsalokseen ja Thessalian tasangolle saakka. Fthiotiin eteläpuolella sijaitsi Malis, koillispuolella Magnesia, pohjoispuolella Pelasgiotis, luoteispuolella Thessaliotis ja lounaispuolella Ainis ja Oitaia.
Maantiede > Polikset

Fthiotiin ja Akhaia Fthiotiin polikset eli kaupunkivaltiot olivat:
Fthiotis
Farsalos
Akhaia Fthiotis
Antron
Ekhinos
Ekkarra
Fylake
Halos
Kypaira
Larissa
Melitaia
Peuma
Proerna
Pyrasos
Thaumakoi
Thebai
Maantiede > Muut kaupungit

Muiksi kaupungeiksi tai asutuksiksi mainitaan:
Alope
Amfanaion (Amfanai)
Dion
Eretria
Falara
Fyliadon
Iton
Koroneia
Kremaste
Ksyniai
Narthakion
Orkhomenos
Pereia
Pras
Pteleos (Pteleon)
Historia

Fthiotis oli seutua, jossa herooisella ajalla sijaitsivat alueelle nimen antanut Fthia sekä Hellas. Lisäksi siihen luettiin myös Dolopia sekä Thessalian tasangon eteläisin osa. Fthia saattoi olla myös Farsaloksen muinainen nimi. Fthiaa pidettiin myrmidonien, Akhilleuksen ja Patrokloksen kotiseutuna, ja Hellas oli puolestaan paikka, joka antoi myöhemmin nimensä koko Kreikalle.
Akhaia Fthiotista pidettiin akhaijien alkuperäisenä kotiseutuna. Fthiotiissa näitä kutsuttiin Fthiotiin akhaijeiksi (Ἀχαιοὶ οἱ Φθιῶται, Akhaioi hoi Fthiōtai) erotuksena Peloponnesoksen akhaijeista. Tällä nimellä alueen asukkaat esiintyvät myös amfiktyoniliiton jäseninä. Alue tunnettiin Akhaiana ainakin vielä Herodotoksen aikana, ja asukkaat Fthiotiin akhaijeina myöhemminkin.
Teemu Hytönen

| Henkilötiedot |
| --- | --- | --- | --- |
Syntymäaika: 15. elokuuta 2002 (ikä 22)
Syntymäpaikka: Lempäälä, Suomi
Pelipaikka: hyökkääjä
Pituus: 194 cm
Seura
Seura: Ilves
Junioriseurat
2007–2012: ViiPV
2013–2014: Haka
2015–2021: Ilves
Seurat
| Vuodet | Seura | O | (M) |
| 2020–2022 |  Ilves 2 | 42 | (11) |
| 2022–2024 | VPS | 33 | (7) |
| 2022–2023 | → VPS Akatemia | 18 | (19) |
| 2023 | → Närpes Kraft (laina) | 8 | (2) |
| 2025– |  Ilves |  |  |
Maajoukkue
| 2024– | Suomi U21 | 2 | (0) |
 Seurajoukkueuran tilastot kattavat vain kansalliset sarjat, päivitetty 31. lokakuuta 2024.  Maajoukkueuran tilastot päivitetty 15. lokakuuta 2024.
Teemu Hytönen (s. 15. elokuuta 2002 Lempäälä) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Pelipaikaltaan Hytönen on hyökkääjä. Hän pelaa myös Suomen alle 21-vuotiaiden jalkapallomaajoukkueessa.
Hytönen aloitti jalkapallon pelaamisen 5-vuotiaana Viialan Peli-Veikoissa, josta siirtyi 10-vuotiaana Valkeakosken Nappulaliigaan ja 11-vuotiaana Valkeakosken Hakan junioreihin. Suurimman osan juniorivuosistaan Hytönen vietti Tampereen Ilveksessä, jossa hän pelasi 12-vuotiaasta asti. Ilveksen kasvatti aloitti Veikkausliigauransa Vaasan Palloseuran riveissä, jonne hän siirtyi kesken kauden 2022. Aluksi hän pelasi seuran Kolmosessa pelanneessa kakkosjoukueessa. Lisäksi hän kävi lainalla kaudella 2023 Kakkosessa pelanneen Närpiön Kraftin riveissä. Hytönen pelasi ensimmäiset minuuttinsa Veikkausliigassa 19.10.2022 Turussa Interiä vastaan. Ensimmäisen kerran avauskokoonpanossa 6. huhtikuuta 2024 kauden avauksessa. Kaudesta 2024 tulikin Hytöselle menestyksellinen, sillä hän oli VPS:n vakiokokoonpanossa ja oli kauden toiseksi paras maalintekijä seitsemällä maalillaan.
Menestyksekkään kauden 2024 päätteeksi Hytönen solmi 2-vuotisen sopimuksen kasvattajaseuransa Tampereen Ilveksen kanssa.
Jouni Peltonen

| Jouni Peltonen> Henkilötiedot |
| --- | --- |
Syntynyt: 21. tammikuuta 1955 Rauma, Suomi
Kansalaisuus:   Suomi
Jääkiekkoilija
Pelipaikka:  puolustaja
Maila:  vasen
Pituus:  183 cm
Paino:  97 kg
Pelinumero:  4
Pelaajaura
Pääsarjaura:  1973–1987
Seurat:  Lukko
Jouni Peltonen (s. 21. tammikuuta 1955 Rauma) on suomalainen uransa lopettanut jääkiekkopuolustaja. Hän pelasi koko uransa Rauman Lukossa vuosina 1973–1987. Peltonen pelasi SM-sarjassa ja SM-liigassa yhteensä 443 ottelua tehoin 60+107=167. Jäähyminuutteja tuli 346.
Lukko on jäädyttänyt Peltosen pelinumeron #4. Lukko on "tuplajäädyttänyt" numeron, sillä samalla numerolla pelasi myös Teppo Rastio.
Peltonen pelasi urallaan yhteensä 11 A-maaottelua. Hän edusti Suomea MM-kilpailuissa vuonna 1977. Peltonen pelasi myös vuoden 1976 Kanada-cupissa sekä alle 18-vuotiaiden EM-kilpailuissa 1974.
Aiheesta muualla

Jouni Peltonen The Internet Hockey Databasessa (englanniksi)
Jääkiekon SM-liigassa jäädytetyt pelaajanumerot
| Blues | HIFK | HPK | Ilves | JYP | KalPa | KooKoo | Kärpät | Lukko | Pelicans | SaiPa | Sport | Tappara | TPS | Ässät |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 10Lehtinen | 1Wetzell | 2Salisma | 2 Wasama | 1Siekkinen | 1Kuivalainen | 36Outinen | 10Ruotsalainen | 4Rastio | 11Koskinen | 3Partinen | 14 Laaksoharju | 2Numminen | 3Nummelin | 2Heikkilä |
| 33Hirvonen | 5Riihiranta | 9Louhi | 7Honkavaara | 10Rastela | 27Rinne | 81Nurmberg | 24Viuhkola | 4Peltonen | 13Laine | 8Koho | 27Väkelä | 3Marjamäki | 8Wahlsten | 4Javanainen |
|   | 7Saarinen | 13Palo | 13Jalo | 19Mikkilä | 24S.Kapanen |   | 15Kiimalainen | 7Keinonen | 17Eloranta | 9Skriko | 29Hjerpe | 7Jutila | 23Virta | 12Levo |
|   | 17Murto | 17Hietanen | 14Oksanen | 30Kurkinen | 44Timonen |   | 6Mikkola | 8Vehmanen |   | 20Mälkiä |   | 8Ojanen | 16Tammelin | 13Ketola |
|   | 20Hagman | 18Savolainen | 16Peltonen |   |   |   | 5Kukkonen | 13Torkki |   |   |   | 10Susi | 11Koivu | 89Otevřel |
|   | 22Kortelainen | 36Tuulola | 30Tammi |   |   |   |   | 26Forss |   |   |   | 12E.Lehtonen | 15Leppänen | 11Kilpiö |
|   | 23P.Lehtonen |   | 41Helminen |   |   |   |   | 77Hämäläinen |   |   |   | 81Peltola | 12Vilander | 5Rautakallio |
|   | 35Lindfors |   |   |   |   |   |   | 35Vehanen |   |   |   |   |   | 22Makkonen |
|   | 9Kuhta |   |   |   |   |   |   |   |   |   |   |   |   |   |
Spencer

Spencer voi tarkoittaa:
Sukunimenä

Alberto Spencer (1937–2006), ecuadorilainen jalkapalloilija
Ashley Spencer (s. 1993), yhdysvaltalainen pika- ja aitajuoksija
Baldwin Spencer (s. 1984), Antiguan ja Barbudan pääministeri
Brenda Ann Spencer (s. 1962), yhdysvaltalainen murhaaja
Bruce Spencer, yhdysvaltalainen rumpali, laulaja, säveltäjä ja tuottaja
Bud Spencer, oik. Carlo Pedersoli (1929–2016), italialainen uimari ja näyttelijä
Charles Spencer (s. 1964), Spencerin 9. jaarli, brittiläinen historioitsija
Chaske Spencer (s. 1975), yhdysvaltalainen näyttelijä
Diana Spencer, Walesin prinsessa Diana (1961–1997), Walesin prinssi Charlesin entinen puoliso
Freddie Spencer (s. 1961), yhdysvaltalainen ratamoottoripyöräilijä
Galen Spencer (1840–1904), yhdysvaltalainen jousiampuja
Harold Spencer Jones (1890–1960), englantilainen tähtitieteilijä
Herbert Spencer (1820–1903), englantilainen filosofi ja sosiologi
Herbert Spencer (1875–1945), kanadalainen viulisti, säveltäjä ja kapellimestari
Isaac Spencer (s. 1977), yhdysvaltalainen koripalloilija
Jesse Spencer (s. 1979), australialainen näyttelijä
John Spencer (1946–2005), yhdysvaltalainen näyttelijä
June Spencer (1919–2024), brittiläinen näyttelijä
Kaliese Spencer (s. 1987), jamaikalainen aitajuoksija
Levern Spencer (s. 1984), saintlucialainen korkeushyppääjä.
Marcus Spencer, Mr. Marcus (s. 1970), yhdysvaltalainen pornonäyttelijä
Norm Spencer (1958–2020), kanadalainen ääninäyttelijä
Octavia Spencer (s. 1972), yhdysvaltalainen näyttelijä
Percy Spencer (1894–1970), yhdysvaltalainen tutkija, mikroaaltouunin keksijä
Richard B. Spencer (s. 1978), yhdysvaltalainen äärioikeistolainen aktivisti
Robert Spencer (s. 1962), yhdysvaltalainen kirjailija
Timothy Spencer (1962–1994), afroamerikkalainen sarjamurhaaja
Georgiana Cavendish o.s. Spencer (1757–1806), Devonshiren herttuatar
Etunimenä

Spencer Abbott (s. 1988), kanadalainen jääkiekkoilija
Spencer Bachus (s. 1947), yhdysvaltalainen poliitikko (republikaani)
Spencer Compton (1673–1743), Ison-Britannian pääministeri 1742–1743
Spencer Fullerton Baird (1823–1887), yhdysvaltalainen lintutieteilijä ja kalatieteilijä
Spencer Daniels (s. 1992), yhdysvaltalainen näyttelijä
Spencer Davis (1939–2020), englantilainen The Spencer Davis Group -yhtyeen kitaristi
Spencer Foo (s. 1994), kiinalais-kanadalainen jääkiekkoilija
Spencer Gore (1850–1906), brittiläinen tenniksen ja kriketin pelaaja
Spencer Hawes (s. 1988), yhdysvaltalainen koripalloilija
Spencer Haywood (s. 1949), yhdysvaltalainen koripalloilija
Spencer W. Kimball (1895–1985), Myöhempien aikojen pyhien Jeesuksen Kristuksen kirkon presidentti 1973-1985
Spencer Knight (s. 2001), yhdysvaltalainen jääkiekkomaalivahti
Spencer Locke (s. 1991), yhdysvaltalainen näyttelijä
Spencer G. Millard (1856–1895), yhdysvaltalainen poliitikko, lakimies, opettaja ja Kalifornian varakuvernööri
Spencer O’Brien (s. 1988), kanadalainen lumilautailija
Spencer Perceval (1762–1812), Ison-Britannian pääministeri 1809–1812
Spencer Pratt (s. 1983), yhdysvaltalainen televisioesiintyjä
Spencer Rice (s. 1967), kanadalainen näyttelijä
Spencer Silver (1941–2021), yhdysvaltalainen kemisti
Spencer Smith (s. 1987), yhdysvaltalainen rumpali
Spencer Tracy (1900–1967), yhdysvaltalainen näyttelijä
Spencer Tunick (s. 1967), yhdysvaltalainen valokuvaaja
Spencer Williams (1889–1965), yhdysvaltalainen pianisti ja säveltäjä
Kuvitteellisia henkilöitä

Spencer (Sergei), anime- ja mangahahmo Beyblade-sarjassa
Spencer Damon, tohtori televisiosarjassa Digimon Data Squad
Spencer Smythe, rikollinen Marvelin sarjakuvissa
Muita merkityksiä

Marks & Spencer, brittiläinen vähittäiskaupan ketju
spencer-jakku, vyötäröpituinen, edestä vinoreunainen jakku
Spencer (2021), Pablo Larraínin ohjaama elokuva Walesin prinsessa Dianasta.
Megatron

| Megatron |
| --- | --- |
 Megatron sarjassa Transformers: Energon.
Ensiesiintyminen:  The Transformers (1984)
Henkilötiedot
Koko nimi:  Megatron
Asema:  Decepticonien johtaja
Ryhmäsidokset:  Decepticonit
Sukupuoli:  Mies
Muuntautumismuodot:  Walther P38 Panssarivaunu Mack Titan
Näyttelijä(t):  Frank Welker (1984–1987, 2007, 2009–2013) Daniel Riordan (2001–2002) David Kaye (2002–2006) Hugo Weaving (2007, 2009, 2011) Corey Burton (2007–2009) Fred Tatasciore (2010–2012, 2014)
Megatron on Transformers-universumissa esiintyvä pääantagonisti, decepticonien johtaja ja Optimus Primen arkkivihollinen. Hasbron luoma hahmo esiintyi ensimmäisen kerran vuonna 1984 The Transformers -animaatiosarjassa.
Megatronissa yhdistyvät raaka voima, sotilaallinen oveluus, säälimättömyys ja terrorin käyttö sodassa autobotteja vastaan. Vaikka Megatron on vahva, hänen heikkoutensa on halu orjuuttaa kaikkia muita olentoja. Megatron hallitsee decepticoneja antamalla heille pelottavan ja voimakkaan diktaattorin vaikutelman itsestään. Hänellä on suoranainen pakkomielle valloittaa ja voittaa.
Hahmon nimen "Megatron" keksi Marvel-sarjakuvakustantamon käsikirjoittaja Bob Budiansky. Nimi "Megatron" on yhdistelmä sanoista megaton (megatonni) ja electronic (elektroninen). Budianskyn mukaan Hasbro aluksi vastusti nimeä "Megatron" pitäen sitä liian pelottavana. Budiansky vastasi tähän, että koko sarjan pääkonnalle sehän on tarkoituskin, minkä jälkeen Hasbro hyväksyi nimen.
The Transformers > Animaatiosarja

Ensimmäisessä Transformers-animaatiosarjassa The Transformers Megatron on decepticonien perustaja ja johtaja, joka muuntautuu pistooliksi. Nuorena ja karismaattisena johtajana hän oli sodan aikana unohtanut autobotteja vastaan käydyn sodan todellisen syyn ja uskoi johtavansa transformerit kohti kohtaloaan olemalla koko universumin hallitsijoita. Samalla Megatron luulee Optimus Primen hylänneen heidän rotunsa vaatimalla rauhaa ja yhteistyötä heikompien elämänmuotojen kanssa. Megatron kokee näin decepticonien tehtäväksi toteuttaa heidän kohtalonsa ja tuoda järjestystä universumiin heidän omalla tavalla, ja ennen kaikkea Megatronin omalla tavalla.
Hän yrittää kaikkensa ja tekee lähes mitä tahansa saavuttaakseen tavoitteensa, mutta hänen juonensa ovat harvoin hienovaraisia tai monimutkaisia. Se johtuu osittain hänen ylimielisyydestä, mutta Megatron ei kuitenkaan ole liian ylpeä, sillä hän usein pakenee kesken taistelun huomattuaan olevansa häviöllä. Sarjan aikana Megatron muuntui Unicronin myötävaikutuksella Galvatroniksi lähes tuhouduttuaan taistelussa Optimus Primea vastaan.
Beast Wars

Megatron johtaa predaconeja, jotka taistelevat Optimus Primen esi-isän Optimus Primalin johtamia maximaleja vastaan. Megatron muuttuu Beast Warsin ensimmäisellä kaudella violetiksi tyrannosaurukseksi, toisella kaudella suihkumoottoreilla varustetuksi transmetal-tyrannosaurukseksi ja kolmannella kaudella punaiseksi lohikäärmeksi.
The War Within

Dreamwaven piirtämässä sarjakuvassa Transformers: The War Within tarinakokonaisuuden ensimmäisen osan alussa Megatron on aloittanut täydellisen sisällissodan transformereiden välillä. Tapettuaan Sentinel Primen, hän yrittää saada selville Cybertronin salaista, unohdettua tarkoitusperää ja tuntuu jatkuvasti tietävän enemmän kuin kukaan toinen. Tarinan aikana Megatron lähettää useita salamurhaajajoukkoja, tappaakseen Optimus Primen. Megatron joutuu lopulta itse kohtaamaan Primen ja on erittäin vahvoilla. Matriisin kautta molemmat johtajat pääsevät näkemään omaan mahdolliseen tulevaisuuteensa. Pian tämän jälkeen Grimlock varustaa Optimuksen omalla energonmiekallaan ja kohta Optimus taistelee taas Megatronia vastaan. Optimus voittaa tämän, mutta ei kuitenkaan pysty tappamaan avutonta vastustajaa. Megatron katoaa lopulta.
The War Within > The Dark Ages

Toisen osan alussa Megatron taistelee Optimus Primea vastaan. Taistelun aikana molemmat joutuvat avaruussillan kautta pois Cybertronilta ja he katoavat tarinasta.
The War Within > The Ages of Wrath

Viimeisen, kolmannen osan alussa Megatron tekee yllättävän paluunsa. Hän voittaa rakentamallaan klooniarmeijallaan autobottien joukot. Hän tekee jäljellä olevista decepticoneista alaisiaan ja yrittää toteuttaa suunnitelmaansa.
Transformers: Robots in Disguise

Megatron johtaa tässä sarjassa predaconeja ja väittää tuhonneensa useita planeettoja julistaessaan predaconien mahtavuutta ennen kuin hän saapui maapallolle. Täällä Megatron etsi äärimmäistä asetta, Fortress Maximusta, jolla hän olisi askeleen lähempänä universumin valloitusta.
Megatron on sarjassa voimakas johtaja, joka kuitenkin jättää suurimman osan taisteluista alaistensa hoidettaviksi, mutta taistelee mielellään Optimus Primea vastaan.
Hän voi muuntautua kuuteen eri muotoon, kuten lohikäärmeeksi, hävittäjäksi, lepakoksi, kädeksi ja cybertronialaiseksi autoksi, myöhemmin Megatron muuttuu tuttuun tapaan Galvatroniksi ja saa vielä voimakkaamman peto-muodon.
Elokuvasarja > Transformers (2007)

Elokuvassa Megatron on ensimmäinen decepticon, joka saapuu Maahan, noin 2 000 vuotta ennen elokuvan tapahtumia etsiessään kadonnutta Ikikipinäksi kutsuttua kuutiota, joka on laskeutunut maahan jo 10 000 vuotta ennen häntä. Megatron on kuitenkin joutunut onnettomuuteen ja jäätynyt pohjoisnavalle, kunnes hänet löydetään 1800-luvun lopussa ja tuodaan Amerikkaan. Megatron on nykypäivään asti Hooverin padon alla olevassa sotilastukikohdassa tutkittavana ja jäädytettynä, kunnes decepticon Frenzy onnistuu pääsemään tukikohtaan ja vapauttamaan Megatronin. Megatron lähtee heti Ikikipinää kuljettavien autobottien perään ja hyökkää näiden kimppuun. Megatron tappaa Jazzin ja alkaa etsiä Ikikipinää kantavaa Samia. Lopulta hän joutuu taisteluun Optimus Primea vastaan ja onnistuu päihittämään tämän täysin. Optimus Primen epäonnistuttua Sam työntää raakaa voimaa sisältävän kuution Megatronin rinnassa olevaan kipinään tappaen tämän.
USA:n armeija pudottaa Megatronin ruumiin meren hautavajoamaan.
Elokuvasarja > Transformers (2007) > Transformers: The Game

Transformers: The Game -pelissä Megatronilla voi pelata vain pelin kahdessa viimeisessä tasossa ja Cybertronille sijoittuvassa bonustasossa.
Elokuvasarja > Transformers: Kaatuneiden kosto

Transformers: Kaatuneiden kostossa Soundwaven kätyrin, Ravagen, vietyä NEST:n hallussa oleva Ikikipinän palanen, hän vei sen Scalpelille ja Constructiconeille, jotka rakentavat Megatronin uudelleen. Megatron sai uuden kehonsa myötä uuden muuntautumismuodon, siivekäs cybertronilainen panssarivaunu. Megatron palaa mestarinsa, Fallenin luokse ja alkaa hänen antamiensa ohjeiden peruteella etsiä Sam Witwickyn aivoista toisen Maassa olevan energonlähteen sijaintia. Optimus Prime pelastaa Samin, mutta Megatron onnistuu tappamaan Optimuksen. Egyptissä käydyssä taistelussa Optimus herätettiin Matrixilla henkiin ja repi Megatronin toisen käden irti ja tuhosi puolet kasvoista. Megatron ja Starscream ovat ainoat Decepticonit, jotka selvisivät.
Elokuvasarja > Transformers: Kaatuneiden kosto > Transformers: Revenge of the Fallen -videopeli

Transformers: Revenge of the Fallen -pelissä Megatron on yksi viidestä decepticonkampanjan pelattavista hahmosta. Megatron käyttää aseinaan sarjatulisalamakanuunaa ja tummasädekanuunaa. Erikoiskykynä hänellä on fuusiokanuuna, jonka säde aiheuttaa normaaleja aseita pahempaa vahinkoa viholliselle. Erikoiskyvyn on latauduttava uudestaan heti, kun kanuunalla on kerran ammuttu. Pelin viimeisessä tehtävässä onkin käytössä lentävä versio Megatronista. Aseet ja erikoiskyky ovat samat, mutta muuntautumisen sijaan Megatron siirtyy lentotilaan. Lisäksi Megatronilla on myös käytössä leijumistoiminto, jota voivat käyttää vain lentokykyiset pelihahmot.
Elokuvasarja > Transformers: Kuun pimeä puoli

Elokuvassa Transformers: Kuun pimeä puoli Megatronin fuusiokanuuna on muutettu käsivarressa olevasta aseesta erilliseksi haulikoksi. Hän on pahasti rappeutunut ja hänen kasvonsa yhä pahasti vahingoittuneet edellisen Optimuksen kanssa käydyn taistelun jäljiltä. Hän on siitä asti piileskellyt Namibiassa tähän asti yrittäen parantua haavoistaan. Autobottien tutkittua Arkin hylky, hän komensi Laserbeakia murhaamaan kaikki ihmisliittolaiset, joita he olivat 50 vuoden aikana keränneet, jättäen eloon ainoastaan Dylan Gouldin. Sentinel Primen petturuuden paljastuttua autoboteille, Megatron palasi Pohjois-Amerikkaan ja katsoi, kun Sentinel avasi avaruussillan johdattaen Kuussa odottavan Decepticon-armeijan Maahan. Chicagossa hän kuitenkin ymmärsi, että hän olikin jäämässä pelkäksi Sentinelin käskyläinen eikä siten voisi enää hallita Cybertronia tai Maata. Niinpä Sentinelin yrittäessä tappaa Optimus, Megatron hyökkää Sentinelin kimppuun julistaen Maan olevan hänen planeettansa. Cybertronin tuhouduttua hallintapilarin tuhoutumisen seurauksena, Megatron yritti ehdottaa aselepoa Optimukselle. Mutta Optimus tiesi Megatronin välittävän vain vallasta ja tappoi Megatronin repimällä häneltä kirveellä pään irti. Optimus vielä käytti Megatronin fuusiokanuunaa tappaakseen Sentinelin.
Megatronilla on jälleen uusi ajoneuvomuoto. Megatron muuntautuu nyt ruosteiseksi 10-pyöräiseksi Mack Titan -säiliöautoksi.
Elokuvasarja > Transformers: Kuun pimeä puoli > Transformers: Dark of the Moon -videopeli

Transformers: Dark of the Moon -videopelissä Megatron esiintyy kahtena versiona. Megatron, joka on samanlainen kuin Kaatuneiden kostossa sekä Megatron, joka on vaihtanut Mack Titan -säiliöauton ajoneuvomuodokseen. Kampanjatilassa Megatron on pelattava ainoastaan kuudennessa tasossa.
Elokuvasarja > Transformers – Tuhon aikakausi

Elokuvassa Transformers – Tuhon aikakausi Megatron ei ollut kokonaan kuollut. Hänen mielensä oli yhä aktiivinen ja yhtiö nimeltä KSI on kerännyt talteen hänen sekä muiden transformereiden jäännökset rakentaakseen omia transformereita. Mutta Megatron oli jatkuvasti manipuloinut heidän luomustensa syntyprosessia ja valtasi lopulta Galvatronin uudeksi kehokseen. Hän pakottaa Stingerin, Junkheapin, Trax-yksiköt ja muut KSI:n luomukset osaksi uutta armeijaansa.